Návrh na ďalšie dofinancovanie nákladov na energie do konca kalendárneho 
roku 2003 pre regionálne školstvo

Finančné prostriedky na dofinancovanie regionálneho školstva, ktoré boli uvoľnené v súlade s uznesením vlády SR č. 662 v celkovej výške 756 000 tis. Sk, do značnej miery vyriešili najnutnejšie požiadavky škôl a školských zariadení, nepokryli však celoročnú potrebu úplne.

Ministerstvo školstva SR (ďalej len „MŠ SR“) si je vedomé nedostatkov v súčasnom stave financovania regionálneho školstva, a to tak z hľadiska existujúceho systému, ako aj objemu finančných prostriedkov, ktoré sú regionálnemu školstvu poskytované zo štátneho rozpočtu. Pritom systémové nedostatky prehlbujú aj problém nedostatočného objemu finančných prostriedkov.

Cesta k trvalému riešeniu vedie len cez transformáciu systému financovania, pre ktorú boli prijatím nového zákona o financovaní základných škôl, stredných škôl a školských zariadení vytvorené základné podmienky. Prvé pozitívne dopady transformácie MŠ SR očakáva už v roku 2004.

V súčasnosti však MŠ SR pokladá za veľmi dôležité riešiť aktuálny problém dofinancovania nevyhnutných potrieb škôl a školských zariadení ešte v roku 2003. Táto povinnosť, pokiaľ hovoríme o fixných výdavkoch, vyplýva z platného zákona č. 506/2001 Z. z. o financovaní základných škôl, stredných škôl a školských zariadení, ale je veľmi podstatná aj z hľadiska úspešného naštartovania nového systému, pretože vytvorí predpoklady, aby sa minimalizovali dlhy škôl a školských zariadení na začiatku roku 2004.

Ministerstvo si uvedomuje obmedzené možnosti štátneho rozpočtu, a preto sa v spolupráci s Ministerstvom financií SR, Ministerstvom vnútra a ZMOS-om snažilo získať čo najobjektívnejší obraz o výške nevyhnutného dofinancovania. V tomto smere sú k dispozícii nasledovné výsledky:

•	V súlade so závermi zasadnutia vlády SR zo dňa 5. 11. 2003 , bodu 25/b, MV SR predložilo MŠ SR dňa 26. 11. 2003 prehľady neuhradených faktúr za energie pre školy a školské zariadenia. Prehľady boli spracované podľa jednotlivých zriaďovateľov – obce, VÚC a KÚ.

•	Po svojej línii požiadavky na dofinancovanie škôl a školských zariadení v zriaďovateľskej pôsobnosti obcí zisťovalo ZMOS v spolupráci s MŠ SR. Dňa 8. decembra 2003 ich predložilo MŠ SR.

Na základe uvedených podkladov MŠ SR vyčíslilo konečnú potrebu finančných prostriedkov na dofinancovanie nad rámec štátneho rozpočtu na rok 2003 v celkovej sume 351 000 tis. Sk. 

Z uvedenej čiastky je podrobne zdokumentovaná potreba na dofinancovanie energií pre obce, ktorá predstavuje 204 000 tis. Sk, z čoho 151 000 tis. Sk je na prenesené kompetencie (základné školy) a 53 000 tis. Sk na originálne kompetencie (materské školy). Požiadavky, ktoré zozbieralo MV SR, predstavujú pre školstvo v zriaďovateľskej pôsobnosti VÚC objem 125 000 tis. Sk a pre školstvo v zriaďovateľskej pôsobnosti krajských úradov objem 22 000 tis. Sk.

	Na základe uvedeného MŠ SR predkladá návrh nasledovného postupu:

1.	Vláda rozhodne ešte v tomto roku o uvoľnení finančných prostriedkov v navrhovanej výške na dofinancovanie nevyhnutných potrieb škôl a školských zariadení.
2.	Ministerstvo financií zvýši následne o uvoľnené finančné prostriedky rozpočet kapitoly MŠ SR na rok 2003 a MŠ SR prostredníctvom účtu osobitného dofinancovania programov vytvorí so súhlasom MF SR priestor na ich použitie v roku 2004.
3.	Vláda uloží MŠ SR úlohu predložiť do 15. januára 2004 na rokovanie vlády návrh na spôsob rozdelenia vyčlenených finančných prostriedkov jednotlivým zriaďovateľom. Predložený spôsob musí v maximálnej miere zabezpečiť, že finančné prostriedky budú použité len potreby nevyhnutného dofinancovania nedostatku v oblasti nevyhnutných výdavkov za rok 2003. 
4.	Uvoľnené finančné prostriedky MŠ SR rozpíše podľa postupu schváleného na jeho návrh vládou do konca februára 2004 zriaďovateľom.